Document ID: 32006R1876

UREDBA KOMISIJE (ES) št. 1876/2006
z dne 18. decembra 2006
o začasnem in trajnem dovoljenju za nekatere dodatke v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmi (1) in zlasti členov 3, 9d(1) in 9e(1) Direktive,
ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (2) in zlasti člena 25 Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali.
(2)
Člen 25 Uredbe (ES) št. 1831/2003 določa prehodne ukrepe za zahtevke za izdajo dovoljenj za krmne dodatke, predložene v skladu z Direktivo 70/524/EGS pred datumom uporabe Uredbe (ES) št. 1831/2003.
(3)
Zahtevki za izdajo dovoljenj za dodatke, ki so našteti v prilogah k tej uredbi, so bili predloženi pred datumom začetka uporabe Uredbe (ES) št. 1831/2003.
(4)
Začetne pripombe na navedene zahtevke so bile v skladu s členom 4(4) Direktive 70/524/EGS poslane Komisiji pred datumom začetka uporabe Uredbe (ES) št. 1831/2003. Navedeni zahtevki se tako še naprej obravnavajo v skladu s členom 4 Direktive 70/524/EGS.
(5)
Predloženi so bili podatki v podporo zahtevku za dovoljenje za uporabo pripravka mikroorganizma Lactobacillus farciminis CNCM MA 67/4R za piščance za pitanje, purane za pitanje in kokoši nesnice. Evropska agencija za varnost hrane (EFSA) je 11. julija 2006 izrazila svoje mnenje o uporabi tega pripravka. Ocena je pokazala, da so pogoji, ki jih za tako dovoljenje določa člen 9e(1) Direktive 70/524/EGS, izpolnjeni. Zato je treba uporabo navedenega pripravka mikroorganizma, kakor je določena v Prilogi I k tej uredbi, dovoliti za obdobje štirih let.
(6)
Predloženi so bili podatki v podporo zahtevka za dovoljenje za uporabo encimskega pripravka endo-1,4-beta-ksilanaze, ki jo proizvaja Trichoderma longibrachiatum (ATCC 2105), endo-1,3(4)-beta-glukanaze in alfa-amilaze, ki ju proizvaja Bacillus amyloliquefaciens (DSM 9553), subtilizina, ki ga proizvaja Bacillus subtilis (ATCC 2107), poligalakturonaze, ki jo proizvaja Aspergillus aculeatus (CBS 589.94) za purane za pitanje. Dne 15. junija 2006 je Evropska agencija za varnost hrane (EFSA) dala mnenje o uporabi tega pripravka, v katerem ugotavlja, da ne pomeni tveganja za potrošnike, uporabnike, ciljno kategorijo živali ali okolje. Ocena je pokazala, da so pogoji, ki jih za tako dovoljenje določa člen 9e(1) Direktive 70/524/EGS, izpolnjeni. Zato je treba uporabo navedenega encimskega pripravka, kakor je določena v Prilogi II k tej uredbi, dovoliti za obdobje štirih let.
(7)
Uporaba encimskega pripravka endo-1,4-beta-glukanaze in endo-1,3(4)-beta-glukanaze in endo-1,4-beta ksilanaze, ki jih proizvaja Trichoderma longibrachiatum (ATCC 74 252), je bila prvič začasno dovoljena za kokoši nesnice in pujske z Uredbo Komisije (ES) št. 2188/2002 (3). Predloženi so bili novi podatki v podporo zahtevku za izdajo dovoljenja brez časovne omejitve za navedeni encimski pripravek. Ocena je pokazala, da so pogoji, ki jih za izdajo takega dovoljenja določa člen 3a Direktive 70/524/EGS, izpolnjeni. Zato je treba uporabo navedenega encimskega pripravka, kakor je opredeljen v Prilogi III k tej uredbi, dovoliti brez časovne omejitve.
(8)
Uporaba pripravka natrijevega benzoata, propionske kisline in natrijevega propionata je bila prvič začasno dovoljena za prašiče in krave molznice z Uredbo Komisije (ES) št. 1252/2002 (4). Predloženi so bili novi podatki v podporo zahtevku za izdajo dovoljenja brez časovne omejitve za navedeni pripravek konzervansov. Ocena je pokazala, da so pogoji, ki jih za izdajo takega dovoljenja določa člen 3a Direktive 70/524/EGS, izpolnjeni. Zato je treba uporabo navedenega pripravka konzervansov, kakor je opredeljena v Prilogi IV k tej uredbi, dovoliti brez časovne omejitve.
(9)
Ocena teh zahtevkov je pokazala, da je treba predpisati nekatere postopke za zaščito delavcev pred izpostavljenostjo dodatkom iz prilog. Takšno zaščito je treba zagotoviti z uporabo Direktive Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (5).
(10)
Ukrepi, določeni v tej uredbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pripravek, ki sodi v skupino „mikroorganizmi“, kakor je določeno v Prilogi I, se dovoli za obdobje štirih let kot dodatek v prehrani živali pod pogoji iz navedene priloge.
Člen 2
Pripravek, ki sodi v skupino „encimi“, kakor je določeno v Prilogi II, se dovoli za obdobje štirih let kot dodatek v prehrani živali pod pogoji iz navedene priloge.
Člen 3
Pripravek, ki sodi v skupino „encimi“, kakor je opredeljeno v Prilogi III, se dovoli brez časovne omejitve kot dodatek v prehrani živali pod pogoji iz navedene priloge.
Člen 4
Pripravek, ki sodi v skupino „konzervansi“, kakor je opredeljeno v Prilogi IV, se dovoli brez časovne omejitve kot dodatek v prehrani živali pod pogoji iz navedene priloge.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. decembra 2006

Labels: 3
16
17
6